En del af vaccinekandidaterne skal opbevares meget koldt for ikke at skulle kasseres, fordi effekten er forringet. Det skal sikres ved hjælp af en effektiv "kølekæde":
Når vaccinen først ankommer til Statens Serum Institut på Amager i København kommer den i store frysere, der kan holde temperaturen under minus 80 grader celsius.
Vaccinerne bliver nu fragtet videre til Regionerne i lastbiler med frysekasser og kølekasser med tøris. Her bliver vaccinen straks taget op af transport-og frysekasserne og lægges i frysere ved korrekt temperatur. Frysernes temperatur skal være overvåget.
Herfra skal de videre til plejecentre, vaccinationscentre og mobile vaccinationsenheder, og der kan vaccinedoserne godt være optøede.
I første omgang er det Pfizer/BioNTech-vaccinen, der forventes godkendt i EU - og den kan holde sig ved almindelig køleskabstemperatur i fem dage.